The Barbarian Brothers

The Barbarian Brothers (’barbaariveljekset’) oli toiminta- ja komediaelokuvissa esiintynyt yhdysvaltalainen ryhmä, johon kuuluivat identtiset kaksosveljekset Peter Paul (s. 8. maaliskuuta 1957) ja David Paul (8. maaliskuuta 1957 – 6. maaliskuuta 2020). Jo ennen elokuvauraansa kaksikko sai mainetta kehonrakentajina. Vuonna 1987 ilmestynyt Barbaarit oli heidän läpimurtonsaBloom, Rod: Barbarian Saga: The Life & Times of the Barbarian Brothers. Pop Cult, 2005 (2.11.2013 arkistoitu versio). Viitattu 24.7.2021.  ja suosituin elokuvansa. Seuraavina vuosina veljekset tekivät useita pienen budjetin toimintakomedioita, joiden suosio jäi kuitenkin marginaaliseksi. Vuoden 1994 jälkeen Peter Paul työskenteli personal trainerina, kun taas David Paul keskittyi valokuvaukseen ja musiikkiin.

 Paulin veljesten vaiheet 

 Lapsuus ja nuoruus 

Identtiset kaksoset Peter ja David Paul syntyivät Hartfordissa Connecticutissa 1957.Alladin, Unus: Bodybuilding world mourns loss of one half of the ’Barbarian Brothers’ – weird and crazy but their phenomenal strength was no joke. South China Morning Post, 10.3.2020. Viitattu 24.7.2021.  Koulunkäynti oli heille vaikean lukihäiriön takia hankalaa. David joutui joksikin aikaa erityiskouluun, koska hän ei oppinut lukemaan. Hänellä oli myös vaikeuksia käden ja silmän koordinaatiossa. Peter puolestaan jatkoi tavallisessa koulussa, kunnes hänet erotettiin kolmannella luokalla. Perhe muutti New Yorkiin, missä veljesten oppimisvaikeudet vihdoin diagnosoitiin. He menivät nunnien pitämään katoliseen kouluun, jossa keskityttiin äidinkielen ja matematiikan opetteluun. Uudessa koulussa Paulit alkoivat vihdoin pärjätä. Veljeksiä ei kiusattu koulussa, mutta David Paulin mukaan he käyttivät voimiaan kiusattujen lasten puolustamiseen, sillä oppimisvaikeuksiensa vuoksi he ymmärsivät näiden ahdinkoa. Veljesten äiti suhtautui ymmärtäväisesti heidän ongelmiinsa ja kannusti heitä keskittymään taiteisiin. David sai 13-vuotiaana kameran ja hänestä tuli taitava valokuvaaja.

Valmistuttuaan Paulit muuttivat Rhode Islandiin, missä he elättivät itsensä kuntosaliyrittäjinä. He myös opiskelivat jonkin aikaa Rhode Islandin yliopistossa, mutta motivaatio-ongelmien vuoksi opinnot jäivät lyhyiksi. Sen sijaan Johnny Carsonia ja Merv Griffiniä ihailleet veljekset alkoivat haaveilla viihdeurasta. Pian opintojensa päätyttyä he suuntasivat Los Angelesiin, missä kehonrakentaja Robby Robinson otti heidät suojateikseen.

 Viihdeura 

Kaliforniassa Paulien ulkomuoto ja lihasvoima herättivät nopeasti huomiota, ja Gold’s Gym -kuntosalista tuli heidän vakiopaikkansa. Vaatepartensa vuoksi heitä alettiin kutsua The Lumberjacks -nimellä (”Tukkijätkät”). Veljekset herättivät huomiota myös erikoisilla ja humoristisilla tempauksillaan sekä showpainista muistuttaneella imagollaan. Lisäksi veljekset kehuskelivat uskomattomilla ennätyksillä, joiden todenperäisyyteen muut suhtautuivat epäillen.The Barbarian Brothers. Nick’s Strength and Power, YouTube 21.3.2017. Viitattu 24.7.2021.  Parhaimmillaan veljekset nostivat penkistä noin 250 kiloa. Kannustaessaan toisiaan veljekset saattoivat esimerkiksi läpsiä toisiaan tai painaa saappaan toisen kasvoja vasten. Vaikka veljekset eivät kilpailleet kehonrakennuksessa ammattimaisesti, heistä tuli 1980-luvun mittaan julkisuuden henkilöitä.

Paulit alkoivat saada pieniä TV- ja elokuvarooleja. He kävivät koekuvauksissa yhdessä, mutta roolit menivät yleensä Davidille, joka oli kaksikosta lihaksikkaampi. Hän esitti The Animal -nimistä hahmoa Onnen päivissä. Vuonna 1983 Paulit esittivät Buddy ja Buzzy -nimisiä hahmoja Joel Schumacherin elokuvassa D.C. Cab, jonka pääroolissa oli Mr. T. Samanlaisiin haalareihin ja flanellipaitoihin sekä kirkkaanpunaisiin päähuiveihin pukeutuneet kaksosveljekset erottuivatkin varsin selvästi muista näyttelijöistä. Lopputeksteissä veljeksiin viitattiin nimillä ”David Barbarian” ja ”Peter Barbarian”. Seuraavana vuonna ilmestyneessä Flamingo Kidissä veljeksillä oli pieni rooli.

Paulien ensimmäinen päärooli oli vuoden 1987 elokuvassa Barbaarit. Tuottajat huomasivat veljeksistä tehdyn Playgirl-lehden artikkelin, jossa he olivat pukeutuneet barbaareiksi, minkä jälkeen käsikirjoittaja James R. Silke otti Pauleihin yhteyttä. David Paulin mukaan veljekset osallistuivat aktiivisesti juonen kehittelyyn, vaikka heitä ei merkittykään käsikirjoittajiksi. Elokuvan humoristinen sävy olikin pitkälti heidän ansiotaan. Barbaarit kuvattiin Italiassa, missä Paulit viihtyivät hyvin. David Paulin mukaan yleisö piti elokuvasta ja barbaariveljekset herättivät myönteistä huomiota. Yhdysvalloissa elokuva floppasi kuitenkin taloudellisesti,The Barbarians. Box Office Mojo. Viitattu 8.7.2021.  kriitikot pitivät sitä surkeana,Wilmington, Michael: ‘Barbarians’: Aaarrgghh!!. Los Angeles Times, 20.5.1987. Viitattu 8.7.2021.  ja Peter ja David Paul olivat ehdolla Golden Raspberry -palkinnon saajaksi huonoimpien uusien tähtien sarjassa. Ristiriitaisesta vastaanotosta huolimatta Paulin veljekset saivat paljon näkyvyyttä lehdistössä ja heistä povattiin jopa Hollywood-toimintatähtiä. David Paulin mukaan tämä johtui siitä, että veljekset olivat ”hauskoja ja erilaisia”.

Seuraavina vuosina Paulit esiintyivät useissa elokuvissa, jotka Barbaarien tapaan olivat humoristisia ja rakentuivat veljesten välisen kemian varaan. Barbaarien jälkeiset elokuvat tehtiin pienellä budjetilla, eikä David Paul ollut niihin tyytyväinen. Vuonna 1994 ilmestyneessä Twin Sittersissä veljekset esittivät säveltämäänsä rap-tyylistä musiikkia. David Paul piti erityisesti kappaleesta ”Whatcha’ Lookin’ At”. Ääniraita julkaistiin levynä, mutta Paulit eivät saaneet siitä rojalteja. Veljekset myös konsertoivat Havaijilla, missä Barbaarit oli aikanaan menestynyt hyvin.

Paulin veljesten viimeinen merkittävä elokuva oli Oliver Stonen Syntyneet tappajiksi (1994). Heidän kohtauksensa leikattiin kuitenkin pois ennen elokuvan julkaisua.

 Myöhemmät vaiheet 

Elokuvauransa päätyttyä Peter Paul työskenteli personal trainerina, kun taas David Paul ryhtyi ammattivalokuvaajaksi. Hänen kuviaan julkaistiin erityisesti MuscleMag Internationalissa. Hän oli myös innokas amatöörimuusikko.

Vuoden 2005 tienoilla oli tekeillä Souled Out -niminen elokuva, jossa Paulien oli määrä palata D.C. Cabissa esiintyneen Gary Buseyn kanssa. David Paulin oli tarkoitus esittää rock-muusikkoa, joka myy sielunsa Buseyn esittämällä paholaiselle. Elokuva ei kuitenkaan toteutunut, vaikka Paulit pitivät käsikirjoituksesta.

David Paul kuoli nukkuessaan 10. maaliskuuta 2020, kaksi päivää ennen 63. syntymäpäiväänsä.

 Filmografia 

 Elokuva  Vuosi  Peter Paul  David Paul D.C. Cab  1983     Ritari ässä (TV-sarja)”Knight of the Drones”  1984     Flamingo Kid – hellekesä  1984     Hollywood Beat (TV-sarja)(pilottijakso)  1985     Barbaarit  1987     The Road Raiders  1989     Think Big  1989     Haamuhelma  1990     Double Trouble  1992     Syntyneet tappajiksi  1994     Twin Sitters  1994     The White Horse Is Dead  2005    Faith Street Corner Tavern  2013   

 Lähteet 

 Aiheesta muualla 
 David Paulin haastattelu (julkaistu 13.1.2014) 

Luokka:Yhdysvaltalaiset kehonrakentajat
Luokka:Yhdysvaltalaiset näyttelijät
Luokka:Sisarukset
Luokka:77.4 Elokuvataide